8 Nako. Re tshwanetse go dirisa nako ya rona sentle gore re se ka ra katogela kgakala le boammaaruri. Fa re se kelotlhoko, re ka nna ra simolola go fetsa nako e ntsi re itlosa bodutu, re dira dilo tse re di ratang, re le mo Internet kgotsa re lebeletse thelebishene. Le fa go dira dilo tseno go se phoso, re ka nna ra simolola go dirisa nako e ntsi mo go tsone re bo re feleletsa re sena nako ya go ithuta le go dira dilo tse dingwe tse re di direlang Jehofa. Ka sekai, akanya ka se se diragaletseng kgaitsadi mongwe e bong Emma. * Go tloga fela a sa le monnye, o ne a rata dipitse thata. Fa a na le nako, o ne a ya go di palama. Mme morago ga nako, o ile a lemoga gore o fetsa nako e ntsi thata mo go tsone. O ile a dira diphetogo mme a fokotsa nako e a neng a e dirisa go palama dipitse. Gape o ile a thusiwa ke maitemogelo a ga Cory Wells yo e kileng ya bo e le mopalami wa dipitse. * Gone jaanong Emma o itumelela go fetsa nako e ntsi a direla Jehofa e bile a na le ba lelapa le ditsala. O atamalane le Jehofa e bile o na le kagiso ya mogopolo ka gonne o dirisa nako ya gagwe sentle.